Elementele care demonstrează că produsul este originar din aria geografică sunt: — Caracteristicile produsului: Ardeii din această arie prezintă caracteristici specifice, enumerate în secțiunea referitoare la descrierea produsului, care leagă produsul de mediul său natural și de condițiile sale specifice de cultivare și de elaborare. Aceste caracteristici nu sunt suficiente pentru garantarea originii acestor ardei, deoarece doar consumatorii originari din arie sau cei care obișnuiesc să îi consume vor putea recunoaște produsul și vor putea face legătura cu aria în cauză; de aceea, este necesar să se garanteze această origine. — Controale și certificare Aceste elemente fundamentale garantează originea produsului. Acestea sunt compuse din procesele următoare: 1. Ardeii provin din plantații înregistrate situate în aria de producție și fac parte din soiurile autorizate. 2. Practicile de cultivare pe plantațiile înregistrate corespund celor autorizate de Consiliul de reglementare. 3. Ardeii sunt prelucrați în întreprinderi înregistrate și sunt supuși controlului efectuat de inspectorii autorizați de către consiliu. 4. Produsul este depozitat în întreprinderi situate în aria de producție, care întrunesc condițiile stabilite și care au fost înregistrate în prealabil. 5. Produsul este supus unor analize fizico-chimice și organoleptice care îi garantează calitatea. 6. Doar ardeii care au trecut cu succes de toate controalele efectuate pe parcursul întregului proces pot fi ambalați și comercializați cu garanția originii lor, confirmată de contraeticheta numerotată a Consiliului de reglementare. Numărul de contraetichete furnizate de Consiliul de reglementare întreprinderii de ambalare depinde de produsul livrat de fermier întreprinderii și de capacitatea ambalajelor în care va fi comercializat produsul.

Controalele, inspecțiile și testele următoare garantează că produsul provine din arie și respectă toate cerințele din prezentul caiet de sarcini: Pentru ca toate controalele să fie posibile, sunt create registre în care trebuie să fie înscriși toți operatorii care participă la obținerea produsului. Aceste registre sunt: — registrul plantațiilor, în care sunt înscrise toate plantațiile situate în aria definită în secțiunea C și soiul de ardei „Piquillo” a cărui producție este destinată certificării prin DOP; — registrul producătorilor, în care sunt înscrise toate întreprinderile situate în aria definită în secțiunea C care se ocupă cu prelucrarea și/sau comercializarea produsului protejat de DOP. Acest registru este împărțit în două secțiuni: — asociații agricole; — alți producători. Sistemul de control realizat de organul de control are la bază: — o evaluare pe teren, care vizează plantațiile înregistrate; — inspecții inițiale și de monitorizare a sistemului de producție utilizat de producător; — teste pe eșantioane prelevate din unitățile de producție. Astfel, o cerere de înregistrare a unei plantații trebuie să fie urmată de o evaluare pe teren efectuată de un tehnician calificat, în cadrul căreia trebuie să se evalueze conformitatea cu cerințele referitoare la soi, la situarea geografică și la practicile de cultivare. De asemenea, controlul include monitorizarea producției în cursul sezonului de producție, în timpul căruia este posibil să se efectueze inspecții suplimentare. În ceea ce privește etapa de elaborare, producătorii trebuie să utilizeze un sistem de autoverificare bazat pe trasabilitate, care să demonstreze conformitatea cu cerințele din prezentul caiet de sarcini și care să garanteze calitatea și originea produsului. În plus, organul de control trebuie să efectueze inspecții (inițiale și de monitorizare), în cursul cărora verifică dacă producătorul este în măsură să furnizeze produse conforme cu specificațiile DOP. Pentru aceasta, trebuie să verifice dacă instalațiile, procesul de elaborare și măsurile de autoverificare aplicate de producător respectă condițiile de elaborare și de comercializare a produsului certificat. Pentru a verifica nivelul de calitate a produsului, organul menționat trebuie să efectueze și o monitorizare, prin prelevarea de eșantioane în timpul sezonului de producție a „Pimiento del piquillo de Lodosa” și prin verificarea declarațiilor obligatorii pentru sezonul respectiv, pe care producătorul trebuie să le depună. Doar ardeii care au trecut cu succes de toate controalele efectuate pe parcursul întregului proces pot fi comercializați cu garanția originii lor, confirmată prin contraeticheta numerotată a DOP „Pimiento del piquillo de Lodosa”. Contraetichetele sunt furnizate de Consiliul de reglementare (organ de gestionare a DOP), în mod nediscriminatoriu și pe baza unei simple cereri, operatorilor a căror producție este declarată conformă de către organul de control prin intermediul acordării certificării.